1943-tól a "Nyíregyházi Vasutas SC", 1950-től a "Budapesti Bástya", illetve a "Budapesti Vörös Lobogó", 1957-től az "MTK" "(Magyar Testgyakorlók Köre)" atlétája volt. Elsősorban közép- és hosszútávú síkfutásban volt eredményes. 1951-től, összesen harmincöt alkalommal szerepelt a magyar válogatottban. Három olimpián volt a magyar csapat tagja, legjobb eredménye az 1956. évi játékokon elért második helyezés. 1953-ban a Népstadionban 5000 méteren legyőzte a későbbi kétszeres olimpiai bajnok Vlagyimir Kucot, majd 1954-ben a világon elsőként sikerült legyőznie 10 000 méteren a legendás cseh hosszútávfutót, Emil Zátopeket. A római olimpia után visszavonult a válogatottságtól, majd 1962-ben befejezte az aktív sportolást.